Сцэнарый мерапрыемства

інфармацыйна-адукацыйнага праекта “ШАГ”

V-VII класы

**Я і Школа**

**Мэта:** фарміраванне актыўнай жыццёвай пазіцыі навучэнцаў, імкнення спалучаць асабістыя і грамадскія інтарэсы; выхаванне дысцыплінаванага члена школьнага калектыву, які ўмее сябраваць і імкнецца да новых ведаў.

**Удзельнікі:** Вучні V-VII класаў Дзяржаўнай установы адукацыі “Чурлёнскі навучальна-педагагічны комплекс дзіцячы сад-сярэдняя школа”.

**Запрошаныя:** настаўнікі-выпускнікі Чурлёнскай школы.

**Абсталяванне:** інтэрактыўная панэль, Кодэкс Рэспублікі Беларусь “Аб адукацыі”, камплектнае выданне “Я – грамадзянін Рэспублікі Беларусь”, альбомы “Гісторыя Чурлёнскай школы”, “Летапіс школы”.

**Ход мерапрыемства**

**І. Уступнае слова настаўніка.**

1. Што такое “Школа Актыўнага Грамадзяніна”? Знаёмім з задачамі праекта. (“Мы пазнаём”, “Мы разважаем”, “Мы дзейнічаем”).

2. Пытанне вучням. Што значыць “актыўны грамадзянін”?

3. Знаёмства з выданнем “Я – грамадзянін Рэспублікі Беларусь”.

**ІІ. Зварот да Кодэкса Рэспублікі Беларусь “Аб адукацыі”.**

1. Паведамленне настаўніка. “Кодэкс – звод дакументаў аб адукацыі. Структурна складаецца з Агульнай і Асаблівай частак. У агульную частку ўключаны артыкулы, у якіх тлумачацца агульныя для ўсіх узроўняў адукацыі пытанні. У прыватнасці: раскрываюцца правы і абавязкі вучняў і студэнтаў, іх бацькоў, настаўнікаў; дадзены поўны пералік дагавораў у сістэме адукацыі; прыведзены патрабаванні да адукацыйнага працэсу пры ўмове забеспячэння яго якасці; уводзіцца дысцыплінарная адказнасць навучэнцаў; паказаны спосабы фінансавання і матэрыяльна-тэхнічнага забеспячэння сістэмы адукацыі.

Змест Асаблівай часткі ўключае раздзелы, якія забяспечваюць прававое рэгуляванне сістэм дашкольнай, агульнай сярэдняй, прфесійна-тэхнічнай, сярэдняй спецыяльнай, вышэйшай адукацыі, адукацыі пасля вну, дадатковай адукацыі дзяцей і модадзі, дадатковай адукацыі дарослых, спецыяльнай адукацыі, падтрымкі асобых катэгорый дзяцей.

Кодэкс ахоплівае прававымі нормамі ўсю сістэму адукацыі (ад дашкольнай да адукацыі дарослых) і дае магчымасць атрымаць адукацыю любога ўзроўню кожнаму жыхару, незалежна ад яго ўзросту, жыццёвай сітуацыі, сацыяльнага статусу, здароўя, заробку, месца жыхарства. Умовы створаны ўсім: вясковым і гарадскім, маладым і ў гадах, здаровым і з асаблівасцямі. У гэтым дакуменце захаваны лепшыя здабыткі беларускай адукацыі (нацыянальныя рысы, дзяржаўная падтрымка, даступнасць, бясплатнасць, справядлівасць пры паступленні на вучобу, стабільнасць функцыявання, улік сацыяльна-эканамічных умоў)”.

2. Пытанні вучням.

**Навошта я вучуся?** Адказы прапануем размясціць на ступеньках лесвіцы. На дошцы намалявана для прыкладу лесвіца і 8 адказаў. На самай верхняй ступені патрэбна размясціць самае важнае, ніжэй – менш важнае і так пакуль не запоўняцца ўсе 8 ступенек.

Я вучуся…

1. каб усё ведаць

2. таму што мне падабаецца працэс вучобы

3. каб атрымліваць добрыя адзнакі

4. ка навучыцца самаму рашаць розныя задачы

5. каб быць карысным людзям

6. каб настаўнік быў задаволены маімі поспехамі

7. каб сваімі поспехамі радаваць бацькоў

8. каб за мае поспехі мяне паважалі таварышы

Вучні могуць агучваюць паслядоўнасць сваіх адказаў. Лісточкі з адказамі збіраем. Пасля можна будзе прааналізаваць суадносіны сацыяльных і пазнавальных матываў у кожнага навучэнца. Вынікі выкарыстоўваем у рабоце з дзецьмі і іх бацькамі.

**Як вы лічыце, адукацыя – гэта асабістая справа кожнага?**

Пасля адказаў зноў зварот да Кодэкса. На дошцы размешчана надрукаваная вытрымка: “Адукацыя – навучанне і выхаванне **ў інтарэсах асобы, грамадства і дзяржавы,** накіраваныя на засваенне ведаў, уменняў і навыкаў, фарміраванне гарманічнай, рознабакова развітай асобы”. Падводзім вучняў да вываду: за сваю вучобу мы адказваем не толькі перад самім сабой, бацькамі, настаўнікамі, але і перад грамадствам і дзяржавай.

**ІІІ. Крыжаванка.** Вучні працуюць у групах (па класах). Які клас першы разгадае крыжаванку.

|  |  |  |  |
| --- | --- | --- | --- |
| 1. | **Ш** | А | Г |
| 2. | В | Ы | П | У | С | **К** | Н | І | К |
| 3. | Н | А | С | Т | **О** | Й | Л | І | В | | А | С | Ц | Ь |
| 4. | Д | Ы | С | Ц | Ы | П | **Л** | І | Н | А |
| 5. | Н | А | С | Т | **А** | Ў | Н | І | К |

1. Выхаваўча-адукацыйны праект

2. Вучань, які заканчвае школу

3. Якасць, неабходная для дасягнення мэты

4. Яе неабходна захоўваць і на ўроках, і на перапынках

5. Ён шчодра дарыць нам свае веды

**IV. З гісторыі Чурлёнскай школы.** Падрыхтаванае вучнемпаведамленне. Падчас паведамлення на інтэрактыўнай панэлі дэманструюцца фатаграфіі з гісторыі школы.

Адукацыя ў нашай мясцовасці мае даўнюю гісторыю. Яшчэ да 1861 года ў багатым і вядомым тады мястэчку Спягла была царкоўна-прыходская школа.

Пасля школьнай рэформы 1864 года адкрылася школа і ў вёсцы Лыцавічы.У вёсцы школу называлі народнай. Размяшчалася яна ў наёмнай хаце. Але ўмоў для вучобы не было. У адным памяшканні вучылася 40-50 дзяцей, адразу некалькі класаў. Стаяў страшэнны шум. Дзеці сядзелі за збітымі з дошак сталамі і такімі ж лавамі. Навучанне вялося на рускай мове. Вучылі пісьму, арыфметыцы, чытанню. Адзін раз у тыдзень прыязджаў свяшчэннік са Спягла, які вучыў дзяцей Закону Божаму. Навучанне дзяцей мела сезонны характар, г.зн. пачыналі вучыцца дзеці, як заканчваліся палявыя работы, і вучыліся вясной да пачатку работ у полі.

У 1919 годзе тэрыторыя наша аказалася пад уладай Польшчы. У 20-я – 30-я гады 20 стагоддзя на нашай тэрыторыі дзейнічала некалькі польскіх школ: у Спягле, Зольках, Ролічах, Лесніках, Мулярах, Макарычах. Была адкрыта такая школа і ў Лыцавічах. Школа размяшчалася ў вясковай хаце. Заняткі ішлі ў 2 змены. Сядзелі вучні на лавах, якія стаялі поперак хаты. Калі патрэбна было выконваць пісьмовыя заданні, то станавіліся на калені, а сшыткі клалі на лаву. Навучаліся на польскай мове. Патрабавалі, каб і на перапынках дзеці размаўлялі таксама на польскай мове. Вучылі дзяцей не толькі пісьму, чытанню, арыфметыцы, але і шыць, вышываць, працаваць на агародзе. Настаўнікі вучылі дзяцей і культуры, патрабавалі, каб яны віталіся з сустрэчнымі, нават і незнаёмымі людзьмі. Падручнікі выдаваліся бясплатна, таксама ўсім дзецям давалі бясплатныя абеды. Узамен ад дзяцей патрабавалі любіць Польшчу. У 1 і 2 класе вучыліся па аднаму году, у 3 – 2 гады, у 4 – 3 гады.

Працягваць вучобу далей жадаючыя маглі ў Іжы, Вішнева, Шэметава. Там былі сямігодкі. Але дазволіць вучыцца далей сваім дзецям мог не кожны, так як навучанне было платным, падручнікі таксама платныя, а яшчэ патрэбна была кватэра і харчы. Пагэтаму многія заставаліся пасля чатырох класаў дома, дапамагаць бацькам працаваць на зямлі.

З пачаткам Вялікай Айчыннай вайны заняткі з дзецьмі не праводзіліся. І толькі восенню 1942 года нямецкія ўлады аднавілі ў Лыцавічах работу пачатковай школы. Заняткі праводзіліся на беларускай мове. Падручнікаў было мала: прыкладна адзін на 10 вучняў. Сшыткаў таксама не было, пісалі на абгортачнай паперы.

Сямігодка ў Чурлёнах адкрылася ў 1948 годзе. У 1959 годзе быў закладзены падмурак сучаснай школы, а пабудаваны новы будынак школы ў 1961 годзе.

З 1978 года дырэктарам школы стаў працаваць Ількевіч Анатолій Уладзіміравіч. Пры ім да школы была зроблена дабудова з трох класных кабінетаў, настаўніцкай і кабінета дырэктара.

У 1994 годзе Чурлёнская дзевяцігадовая школа рэарганізавана ў сярэднюю школу, а ў 2000 годзе да школы далучылі дзіцячы сад, і школа носіць назву “Чурлёнскі навучальна-педагагічны комплекс дзіцячы сад – сярэдняя школа”. Якая гэта школа зараз? Бачыце самі. Школа наша гучыць на ўвесь раён і не толькі, мае шмат узнагарод. І вучыцца ў Чурлёнскай школе, а таксама працаваць – гэта вялікі гонар.

На сённяшні дзень у школе працуюць 15 выпускнікоў розных гадоў, 5 з іх – настаўнікі. Гэта – настаўніца рускай мовы і літаратуры Навасёлак Валянціна Уладзіміраўна, настаўнік хіміі Баравы Віктар Іосіфавіч, настаўніца нямецкай мовы Касач Алена Антонаўна, настаўнік гісторыі Роліч Аляксей Мікалаевіч, настаўніца беларускай мовы і літаратуры Анціпава Марына Чаславаўна.

**V. Ток-шоу. “Нашы пытанні даросламу”.**

На мерапрыемстве прысутнічаюць настаўнікі-былыя выпускнікі. Вучні задаюць ім пытанні па тэме “Школа ў вашым жыцці”.

**VI. Школа ў маім жыцці. Гульня “Закончы сказ”.**

Настаўнік зачытвае пачатак сказа, вучні працягваюць.

* Мне падабаецца хадзіць у школу, таму што…
* Больш за ўсё я люблю, калі настаўнік…
* Я думаю, што добры вучань – гэта той, хто…
* Я думаю, што дрэнны вучань – гэта той, хто…
* Мне заўсёды цікава, калі на ўроках…
* Калі ў майго аднакласніка што-небудзь не атрымліваецца на ўроку, я …
* Я хацеў бы, каб у школе…

**VII**. Падвядзенне вынікаў.

Аналіз мерапрыемства робяць вучні па запісанай на дошцы схеме:

Мы пазналі Мы разважалі Мы будзем дзейнічаць

Працуюць у групах (па класах), рыхтуюць выступленне спікераў:

5 клас – Аб чым даведаліся? Што пазналі?

6 клас – Аб чым разважалі? Да якіх высноў прыйшлі?

7 клас – Як выкарыстаем у сваім школьным жыцці набытыя веды?